นิกเกอิปิดเช้าบวก 30.50 จุด รับดาวโจนส์ทำนิวไฮ
นิกเกอิปิดเช้าบวก 30.50 จุด รับดาวโจนส์ทำนิวไฮ
13 ก.ค. 2560

ดัชนีนิกเกอิตลาดหุ้นโตเกียวปิดภาคเช้าปรับตัวขึ้นในวันนี้ โดยดัชนีนิกเกอิปิดภาคเช้าเพิ่มขึ้น 30.50 จุด หรือ 0.15% แตะที่ 20,128.88 จุด หลังจากดัชนีดาวโจนส์ตลาดหุ้นนิวยอร์กปิดที่ระดับสูงสุดเป็นประวัติการณ์เมื่อคืนนี้ อย่างไรก็ตาม แรงบวกของดัชนีนิกเกอิได้ถูกสกัดลงในระดับหนึ่ง เนื่องจากเงินเยนแข็งค่าขึ้นเมื่อเทียบกับดอลลาร์สหรัฐ
ตลาดหุ้นโตเกียวปรับตัวขึ้นในช่วงเช้านี้ เนื่องจากบรรยากาศการซื้อขายได้รับแรงหนุนจากการพุ่งขึ้นของตลาดหุ้นสหรัฐ หลังจากนางเจเน็ต เยลเลน ประธานธนาคารกลางสหรัฐ (เฟด) ได้ส่งสัญญาณการปรับขึ้นอัตราดอกเบี้ยอย่างค่อยเป็นค่อยไป ในระหว่างการแถลงนโยบายรอบครึ่งปีต่อสภาคองเกรสเมื่อวานนี้
ทั้งนี้ นางเยลเลนไม่ได้ส่งสัญญาณเกี่ยวกับช่วงเวลาในการปรับขึ้นอัตราดอกเบี้ย โดยระบุว่า อัตราเงินเฟ้อในสหรัฐยังคงซบเซา
นักลงทุนจับตานางเยลเลนซึ่งมีกำหนดจะแถลงต่อคณะกรรมาธิการการธนาคารประจำวุฒิสภาในวันนี้ รวมทั้งข้อมูลเศรษฐกิจสหรัฐที่จะมีการเปิดเผยในวันนี้เช่นกัน เพื่อจับสัญญาณแนวโน้มการปรับขึ้นอัตราดอกเบี้ยครั้งต่อไป
หุ้นกลุ่มเทคโนโลยีดีดตัวขึ้น ตามทิศทางหุ้นกลุ่มเทคโนโลยีในตลาดหุ้นสหรัฐที่พุ่งขึ้นเมื่อคืนนี้ โดยหุ้นซอฟต์แบงก์ ปรับตัวขึ้น 0.7% และหุ้นโตเกียว อิเล็กตรอน พุ่งขึ้น 2.1%
อย่างไรก็ตาม หุ้นกลุ่มการเงินอ่อนแรงลง โดยหุ้นมิตซูบิชิ ยูเอฟเจ ไฟแนนเชียล กรุ๊ป ปรับตัวลง 0.6% และหุ้นไดอิจิ ไลฟ์ โฮลดิ้งส์ ร่วงลง 2%
 